
ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΑΣ 

ΙΝΣΤΙΤΟΥΤΟ ΤΟΠΙΚΗΣ ΑΥΤΟΔΙΟΙΚΗΣΗΣ

ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΗΝ ΕΝΤΑΞΗ ΣΤΟ ΥΠΟ ΣΥΣΤΑΣΗ ΜΗΤΡΩΟ ΕΙΣΗΓΗΤΩΝ/ΕΠΙΜΟΡΦΩΤΩΝ ΤΗΣ ΚΕΔΚΕ ΚΑΙ ΤΟΥ ΙΤΑ

Η ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΑΣ (Κ.Ε.Δ.Κ.Ε.), και το Ινστιτούτο Τοπικής Αυτοδιοίκησης (Ι.Τ.Α.) της ΚΕΔΚΕ, δημιουργούν Μητρώο Εισηγητών/Επιμορφωτών για τις ανάγκες του έργου με τίτλο «Κατάρτιση αιρετών εκπροσώπων της Πρωτοβάθμιας Τοπικής Αυτοδιοίκησης στις Νέες Τεχνολογίες Πληροφορικής και Επικοινωνιών (ΤΠΕ)», το οποίο έχει ενταχθεί στo Μέτρο 2.5 του Επιχειρησιακού Προγράμματος «Κοινωνία της Πληροφορίας»,  και γενικότερα για τις επιμορφωτικές/ εκπαιδευτικές ανάγκες που προκύπτουν στο χώρο της Αυτοδιοίκησης.

Στο πλαίσιο αυτό η ΚΕΔΚΕ και το ΙΤΑ απευθύνουν

Πρόσκληση Εκδήλωσης Ενδιαφέροντος

Προς το διδακτικό και ερευνητικό προσωπικό των Α.Ε.Ι. και Α.Τ.Ε.Ι., προς κρατικούς λειτουργούς και υπαλλήλους, προς επιστήμονες, εμπειρογνώμονες και στελέχη του ευρύτερου δημόσιου τομέα, της Τοπικής Αυτοδιοίκησης και του ιδιωτικού τομέα, προς ειδικούς και επαγγελματίες των ΤΠΕ, προς εγγεγραμμένους σε υπάρχοντα Μητρώα Εκπαιδευτών, προς ψηφιακούς εθελοντές, καθώς και προς διακεκριμένους ανθρώπους με εμπειρία στο χώρο της Αυτοδιοίκησης, ικανούς να μεταδώσουν τις απαιτούμενες γνώσεις και εμπειρίες στο εκλεγμένο ανθρώπινο δυναμικό της Τοπικής Αυτοδιοίκησης.

Αντικείμενο του έργου είναι η ενημέρωση, κατανόηση, ευαισθητοποίηση -και όχι η απόκτηση εξειδικευμένων δεξιοτήτων- των αιρετών της Πρωτοβάθμιας Τοπικής Αυτοδιοίκησης (Δημάρχων, Δημοτικών Συμβούλων, Προέδρων Κοινοτήτων και Κοινοτικών Συμβούλων), τόσο για τις δυνατότητες και την προοπτική που προσφέρει η εισαγωγή των Τεχνολογιών Πληροφορικής και Επικοινωνιών, όσο και για τις αναγκαίες επιλογές/αλλαγές που προϋποθέτει και συνεπιφέρει η εφαρμογή τους στο Δήμο.

Στόχος είναι να κατανοήσουν οι αιρετοί ότι η αξιοποίηση των νέων Τεχνολογιών στους Δήμους, διευρύνει τις λειτουργικές κι επιχειρησιακές τους δυνατότητες, καθιστά τη δουλειά τους πιο αποδοτική κι αποτελεσματική, βελτιώνει την ποιότητα των αποφάσεων και των παρεχόμενων υπηρεσιών, προσδίδει δύναμη στο δημότη και διευκολύνει τη συμμετοχή του στα κοινά, συμβάλλει στην ανάδειξη της περιοχής και συνεισφέρει στην τοπική ανάπτυξη. Η κατανόηση αυτή οφείλει να οδηγεί στην εδραίωση της πεποίθησης  ότι η λειτουργική αξιοποίηση των ΤΠΕ είναι άρρηκτα συνδεδεμένη με αλλαγές στον τρόπο διοίκησης και οργάνωσης  ενός Δήμου και προϋποθέτει ανασχεδιασμό των διαδικασιών, των λειτουργιών και των παρεχομένων υπηρεσιών.

Με την παρούσα πρόσκληση επιδιώκεται η δημιουργία Μητρώου Εισηγητών/ Επιμορφωτών που θα συνδράμουν, με βάση το πιο πάνω περιγραφόμενο πλαίσιο, στη διαμόρφωση ηλεκτρονικής κουλτούρας στους εκλεγμένους της Πρωτοβάθμιας Τοπικής Αυτοδιοίκησης στην προώθηση της Ηλεκτρονικής Διακυβέρνησης στο χώρο αυτό, στη δυνατότητα αξιοποίησης δράσεων και προγραμμάτων της Κοινωνίας της Πληροφορίας, σε συνδυασμό με την αξιοποίηση αποτελεσμάτων έργων όπως τα ΚΕΠ, το ΣΥΖΕΥΞΙΣ και τα Πληροφοριακά Συστήματα Περιφερειών, Νομαρχιών και Δήμων, και τελικά στη λήψη αποφάσεων για τη βελτίωση της διοικητικής ικανότητας για την εξυπηρέτηση του πολίτη.

Επιπλέον οι αιρετοί της Αυτοδιοίκησης θα εξοικειωθούν σε βασικές δεξιότητες στη χρήση Η/Υ –ενδεικτικά αναφέρονται η πρόσβαση στο διαδίκτυο, η λήψη, αποστολή και διαχείριση ηλεκτρονικού ταχυδρομείου και η αναζήτηση πληροφοριών από άλλους φορείς/ υπηρεσίες.

Οι εισηγήσεις/επιμορφώσεις αφορούν συνολικά 17.616 αιρετούς της ΤΑ και θα πραγματοποιηθούν σε ημερίδες καθώς και σε συνεδριάσεις των Δημοτικών Συμβουλίων σε όλους τους νομούς της χώρας από τον Απρίλιο του 2007 έως τον Αύγουστο του 2008.

Οι εισηγητές/επιμορφωτές θα πρέπει να διαθέτουν εξειδίκευση και τεκμηριωμένη εκπαιδευτική/ επιμορφωτική εμπειρία, ή εμπειρία στην ανάπτυξη εισηγήσεων στα ακόλουθα θεματικά πεδία:
· Οργάνωση και διοίκηση υπηρεσιών Δημόσιου Τομέα και Αυτοδιοίκησης

· Ψηφιακή Τεχνολογία

· Τεχνολογίες Πληροφορικής και Επικοινωνιών

Οι Εισηγητές/Επιμορφωτές πρέπει να έχουν τη δυνατότητα να μετακινούνται πανελλαδικά για τις ανάγκες του επιμορφωτικού έργου, μπορούν ωστόσο να σημειώσουν τις περιφέρειες της χώρας που θεωρούν πιο προσιτές για τη μετακίνησή τους. 

Οι αμοιβές των Εισηγητών/Επιμορφωτών θα ανταποκρίνονται στις σύνθετες απαιτήσεις των ανωτέρω θεματικών πεδίων.

Οι ενδιαφερόμενοι, προκειμένου να εγγραφούν στο Μητρώο Εισηγητών/Επιμορφωτών, θα πρέπει να αποστείλουν βιογραφικό σημείωμα- με την ένδειξη  «Αίτηση του/ της κ. …(Επίθετο)...  …(Όνομα)…  του …(Όνομα Πατρός)… για ένταξη στο υπό σύσταση Μητρώο Εισηγητών/ Επιμορφωτών της ΚΕΔΚΕ και του ΙΤΑ», στην ηλεκτρονική διεύθυνση mitroo@ita.org.gr, από τις 15/12/2006  έως τις 7/1/2007, το οποίο να περιλαμβάνει τα ακόλουθα στοιχεία: 

Ιδιότητα, σπουδές, επαγγελματική, επιμορφωτική και εμπειρία ανάπτυξης εισηγήσεων σε συναφή γνωστικά αντικείμενα, εμπειρία στη χρήση και αξιοποίηση της ψηφιακής τεχνολογίας, ερευνητική επιστημονική δραστηριότητα, συγγραφικό έργο, εκπαιδευτική - διδακτική εμπειρία και όποια άλλη πληροφορία κρίνεται απαραίτητη και θεωρείται σχετική με το αντικείμενο του έργου. 

Τα βιογραφικά των ενδιαφερομένων θα αξιολογούνται από Επιτροπή του ΙΤΑ, η οποία και θα εισηγείται ως προς την ένταξή τους στο Μητρώο.

Η ΚΕΔΚΕ και το ΙΤΑ δεν δεσμεύονται για την υποχρεωτική χρησιμοποίηση των εντασσομένων στο Μητρώο Εισηγητών/Επιμορφωτών. 

Πληροφορίες για το έργο είναι διαθέσιμες στους δικτυακούς τόπους της ΚΕΔΚΕ (www.kedke.gr) και του Ινστιτούτου Τοπικής Αυτοδιοίκησης (www.ita.org.gr) (στο Τεχνικό Δελτίο Έργου «Κατάρτιση Αιρετών Εκπροσώπων Πρωτοβάθμιας Τοπικής Αυτοδιοίκησης στις Νέες Τεχνολογίες Πληροφορικής και Επικοινωνιών» καθώς και στην «Πρόσκληση ενδιαφέροντος για τη συγκρότηση ομάδας παραγωγής της εκπαιδευτικής ύλης»).

Για περαιτέρω διευκρινίσεις ή πληροφορίες, παρακαλώ επικοινωνήστε στο τηλ:     210 3250308, κύριο Γιάννη Τρίγκα

